Departement steun OVK oor adresse op kiesersrolFoto: Maroela Media Die direkteur-generaal van samewerkende regering en tradisionele sake het Dinsdag aan LP’s gesê die regering het ŉ sterk argument voor die konstitusionele hof geplaas waarom Suid-Afrikaners, wat nie hul adresse by die OVK geregistreer het nie, moet kan stem. “Die kans is groter dat miljoene mense nie sal kan stem nie, indien die hof die benadering aanneem dat, indien jy nie ŉ adres het nie, die Onafhanklike Verkiesingskommissie (OVK) geen manier het om te weet of jy daar bly of nie,” het Vusi Madonsela, direkteur-generaal van die departement, gesê. “Ons het ŉ sterk argument voor die hof geplaas wat ernstige oorweging verg oor die risiko’s wat verbind word met die moontlikheid dat mense se burgerregte ontneem gaan word.” Madonsela en Andries Nel, adjunkminister van die departement, het aan LP’s gesê minister Des van Rooyen het ŉ verklaring by die konstitusionele hof ingedien. Dié hof sal op 9 Mei betoë aanhoor ná sy uitspraak verlede jaar dat adresse van kiesers, of voldoende inligting oor hul woonplek, op die kiesersrol geregistreer moet wees. Van Rooyen se verklaring ondersteun die OVK se posisie. “Aan die een kant is die argument wat ons voor die hof sal hou om seker te maak dat die verkiesing vry en regverdig en geloofwaardig sal wees, en om seker te maak dat nie ŉ enkele Suid-Afrikaner verhinder word van sy of haar reg om te stem nie,” het Andries gesê. Ongeveer 7,9 miljoen Suid-Afrikaners se adresse is nie op die kiesersrol nie, en nog 8 miljoen mense het slegs generiese adresse. Nel het gesê alhoewel stappe gedoen is om die adresse van “geografiese identifiseerders” van Suid-Afrikaners op die kiesersrol te registreer, is dit onwaarskynlik dat die proses afgehandel sal wees voor Van Rooyen ŉ afkondiging maak oor die verkiesingsdatum van 3 Augustus. Sodra die afkondiging in die staatskoerant gepubliseer is, sluit die kiesersregistrasie. “Ongeveer twee derdes van ons meer as 25 miljoen kiesers op die kiesersrol het nie adresse nie, of het slegs generiese adresse. Ons dink nie twee maande is genoeg nie,” het hy gesê. Madonsela het gesê dit sal jare lank neem om die adresse van die kiesers op die kiesersrol in te sluit. “Die hof moet bewus wees van die feit dat nie almal op die verkiesingsdatum ŉ adres gaan hê nie. En nie almal wat adresse het, se adresse is geverifieer nie. Die vraag wat die hof moet beantwoord, is wat die OVK moet doen met diegene wat op die kiesersrol is, maar nie ŉ adres het nie. Die OVK kan nie self besluit of dié persone mag stem of nie. Die hof moet ons lei.”